
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Gruzínsku,
–	so zreteľom na článok 150 ods. 5 a článok 136 ods. 4 rokovacieho poriadku,
[bookmark: _Hlk219406317]A.	keďže gruzínske orgány stupňujú útlak politickej opozície a občianskej spoločnosti, najmä od parlamentných volieb v októbri 2024;
B.	keďže drakonické právne predpisy vrátane tzv. zákona o registrácii zahraničných agentov, zákona o transparentnosti zahraničného vplyvu a noviel zákona o grantoch, zákona o politickom združovaní a trestného zákonníka odrážajú zámernú autoritársku stratégiu na potlačenie nesúhlasu, ktorá je odrazom represií ruského typu;
C.	keďže od začiatku protestov boli zadržané, pokutované alebo stíhané stovky osôb vrátane politikov, novinárov a aktivistov, pričom mnoho z nich je vo vyšetrovacej väzbe; keďže po účasti na protestoch boli uväznené desiatky osôb;
[bookmark: _Hlk224123252]D.	keďže bolo zadržaných niekoľko opozičných lídrov vrátane vedúcej osobnosti Koalície za zmenu Elene Choštariovej, ktorá bola zadržaná v septembri 2025 po tom, ako na volebný transparent vládnucej strany napísala „Ruský sen“, a ktorá čelí trestnému konaniu na základe vykonštruovaných obvinení bez dôveryhodných dôkazov, za čo jej hrozí odňatie slobody až na 15 rokov; keďže zo správ vyplýva, že Choštariová bola vo väzbe vystavená ponižujúcemu zaobchádzaniu a že jej zdravotný stav si vyžaduje špecializovanú lekársku starostlivosť;
E.	keďže v roku 2025 bola Sacharovova cena udelená ďalšej väzenkyni svedomia – Mzii Amaglobeliovej;
1.	dôrazne odsudzuje politicky motivované zadržiavanie Choštariovej a všetkých ostatných osôb, ktoré sa stali terčom represií pre uplatňovanie slobody prejavu a zhromažďovania alebo pokojného nesúhlasu, a systematické prenasledovanie politických oponentov, novinárov a aktivistov režimom strany Gruzínsky sen;
2.	odsudzuje ponižujúce a neľudské zaobchádzanie, ktoré Choštariová údajne zažila počas zadržiavania; žiada jej okamžité a bezpodmienečné prepustenie, ako aj prepustenie ďalších osôb zadržaných z politicky motivovaných dôvodov alebo za pokojné uplatňovanie ich základných práv; vyzýva na okamžité stiahnutie politicky motivovaných obvinení voči nim;
3.	vyjadruje hlboké znepokojenie nad pokračujúcim zadržiavaním a zhoršujúcim sa zdravotným stavom bývalého prezidenta Michaila Saakašviliho, ktorý je už viac ako štyri roky v podstate zadržiavaný ako politický rukojemník oligarchu Bidzinu Ivanišviliho;
4.	požaduje, aby sa nezávisle a transparentne vyšetrili obvinenia zo zlého zaobchádzania vo väzbe a zneužívania právnych predpisov v oblasti národnej bezpečnosti a dôveryhodné správy o používaní chemických zbraní proti demonštrantom;
5.	vyjadruje vážne znepokojenie nad rozširujúcou sa politickou, hospodárskou a bezpečnostnou stopou Ruska, Číny a Iránu v Gruzínsku, ktorá sa potvrdila v mnohých správach a ktorá sa odráža aj v zhoršujúcom sa postoji krajiny k ľudským právam; vyjadruje pobúrenie nad tým, že sa začalo vyšetrovanie autorov takýchto správ, predovšetkým autora výskumu pre Hudsonov inštitút Giorgiho Kandelakiho a Tinatin Chidašeliovej, namiesto toho, aby sa riešili ich alarmujúce zistenia o jasnom a systematickom rozširovaní vplyvu autoritárskych mocností v krajine; vyzýva gruzínske orgány, aby obnovili slobodu prejavu, akademickú slobodu a nezávislý výskum;
6.	dôrazne odsudzuje pokračujúce prijímanie reštriktívnych právnych predpisov, ktoré obmedzujú základné slobody a potláčajú politickú činnosť, občianske protesty a disent; naliehavo vyzýva gruzínske orgány, aby zrušili tieto reštriktívne zákony, prestali využívať vyšetrovaciu väzbu na politické represie a zabezpečili nezávislosť súdnictva a riadny proces;
7.	zdôrazňuje, že existencia politických väzňov je nezlučiteľná so záväzkami Gruzínska vyplývajúcimi z dohody o pridružení medzi EÚ a Gruzínskom;
8.	opätovne potvrdzuje svoju neochvejnú podporu gruzínskemu ľudu a jeho záväzok k demokratickej európskej budúcnosti; nabáda Komisiu a členské štáty, aby podporovali ohrozených gruzínskych aktivistov, novinárov a predstaviteľov opozície a poskytovali im ochranu;
9.	vyzýva EÚ a členské štáty, aby uložili cielené sankcie a vydali celoúnijný zákaz vydávania víz zástupcom režimu a jeho podporovateľom zodpovedným za politicky motivované zatýkanie, trestné stíhanie a násilie voči demokratickej opozícii, disidentom, demonštrantom a novinárom;
10.	poveruje svoju predsedníčku, aby postúpila toto uznesenie PK/VP, Rade, Komisii, členským štátom, Rade Európy, OBSE a gruzínskym orgánom.

